钦定古今图书集成/明伦汇编/官常典/第580卷 > 刘天和
## 钦定古今图书集成/明伦汇编/官常典/第580卷 > 刘天和

按《明外史》本传：“天和，字养和，麻城人。曾祖训，山西参
政。祖仲輢，崇德知县。父璲，丰城知县。天和举正德三
年进士，授南京礼部主事。刘瑾黜御史十八人，改他
曹二十四人补之，天和与焉。出按陕西，镇守中官廖
堂奉诏办食御物于兰州，天和谓非所部，辞不往。堂
奏天和拒命，诏逮之。部民哭送者万人，锢诏狱久不”
释。吏部尚书杨一清疏救，法司奏“当赎杖还职”，中旨
谪金坛丞。刑部主事孙继芳抗章救，不报。屡迁湖州
知府，多惠政。嘉靖初，擢山西提学副使，累迁南京太
常少卿。以右佥都御史督甘肃屯政。请以肃州丁壮
及山、陕流民于近边耕牧，且推行于诸边。寻奏当兴
革者十事，田利大兴。改抚陕西。请撤镇守中官及罢
为民患者三十馀事，帝皆从之。洮、岷番四十二族蠢
动，天和诛不顺命者。又讨平湖店大盗及汉中妖贼，
就进右副都御史。母忧，服阕，以故官总理河道。黄河
南徙，历济、徐皆旁溢。天和疏汴河，自朱仙镇至沛，飞
云桥，杀其下流。疏山东七十二泉，自凫尼诸山达南
旺河，濬其下流。役夫二万，不三月讫工，加工部右侍
郎。故事，河南八府岁役民治河，不赴役者，人出银三
两。天和因岁饥，请尽蠲旁河受役者课，远河未役者
半之。诏可。十五年改兵部左侍郎，总制三边军务。兵
车皆双轮，用二十人，遇险辄困；又行迟，矢无所蔽，以
故辄败。天和仿前总督秦纮只轮车，上置炮枪斧戟，
厢前树狻猊牌，左右虎盾，连二车，蔽三十四人，一人
挽之，推且翼者各二人。战则护骑士其中，敌远施火器，稍近发弓弩，又近，乃出短兵。敌败则骑兵追，以练
诸边将士。吉囊十万众，屯贺兰山。后遣别部寇凉州，
副将王辅逐夺其纛。寇庄浪，总兵官姜奭累败之。进
天和右都御史。寇复大集兵，将入犯。天和策寇瞰西，
有备必东，密檄延绥副将白爵宵行，与参将吴瑛合。
寇果东入黑河墩，遇爵伏兵，大创而去。既又入蒺藜
川，爵尾击之，寇多死。寻入寇家涧、张家塔，为爵、瑛所
败。犯宁夏者，总兵官王效复破之。帝大喜，进天和左
都御史。吉囊犯河西，天和御却，进兵部尚书。寇将入
平卤城，天和伏兵花马池。寇战不胜，走河上，遇伏，多
死于水。吉囊乘虚寇固原，剽掠且餍。会淫潦，弓矢尽
胶，无斗志，而诸将多畏缩。天和斩指挥二人，召故总
兵周尚文令立功。会陕西总兵官魏时角寇至黑水
苑，尚文尽锐夹击，杀吉囊子小十王，寇退。宁夏巡抚
杨守礼、总兵官任杰等复邀击，败之铁柱泉，斩获共
四百四十馀级。论功，加天和太子太保，荫一子锦衣
千户，前后赉银币十数。迁南京户部尚书，召为兵部
尚书，专督团营。给事中周怡论天和衰老，遂乞休归。
家居三年卒。赠少保，谥庄襄。天和长身玉立，顾盼伟
如。初举进士，刘瑾欲与叙宗姓，谢不往。晚年内召，陶
仲文以刺迎，称戚属。天和返其刺曰：“误矣，吾中外姻
连无是人。”仲文恚，其罢官有力焉。